## Uredba o opsegu i sadržaju odgovornosti te ovlastima tijela nadležnih za upravljanje Instrumentom pretpri­stupne pomoći (IPA)

### NN 34/2008 (26.3.2008.), Uredba o opsegu i sadržaju odgovornosti te ovlastima tijela nadležnih za upravljanje Instrumentom pretpri­stupne pomoći (IPA)

# VLADA REPUBLIKE HRVATSKE

**1116**

Na temelju članaka 4. i 5. Zakona o sustavu provedbe programa Europske unije
i sustavu provedbe projekata financiranih iz sredstava zajmova i darovnica iz
ostalih inozemnih izvora (»Narodne novine«, broj 58/2006), Vlada Republike
Hrvatske je na sjednici održanoj 19. ožujka 2008. godine donijela

## UREDBU

#### O OPSEGU I SADRŽAJU ODGOVORNOSTI TE OVLASTIMA TIJELA NADLEŽNIH ZA UPRAVLJANJE INSTRUMENTOM PRETPRISTUPNE POMOĆI (IPA)

Članak 1.

Ovom Uredbom osnivaju se i uređuju sadržaj i opseg ovlasti i odgovornosti tijela
nadležnih za koordinaciju i financijsko upravljanje Instrumentom pretpristupne
pomoći (u daljnjem tekstu: program IPA), tijela nadležnih za upravljanje i
provedbu pojedinih komponenti programa IPA i tijela nadležnih za upravljanje i
proved­bu pojedinih prioriteta i/ili mjera u okviru pojedinih komponenti
programa IPA.
Program IPA predstavlja integrirani instrument pomoći u pretpristupnom razdoblju
i sastoji se od pet komponenti: Pomoć u tranziciji i jačanje institucija,
Prekogranična suradnja, Regionalni razvoj (promet, zaštita okoliša, regionalna
konkurentnost), Razvoj ljudskih potencijala i Ruralni razvoj.

Članak 2.

Nacionalni koordinator programa IPA zadužen je za sveukupnu koordinaciju
programa IPA, a posebno za sljedeće poslove:
a) usklađivanje korištenja sredstava iz programa IPA s potrebama iz procesa
priprema za članstvo u Europskoj uniji;
b) usklađivanje pojedinih komponenti programa IPA kako bi se ostvario njihov
optimalan učinak;
c) koordinaciju pripreme projektnih prijedloga u sklopu komponente Pomoć u
tranziciji i jačanje institucija;
d) koordinaciju sudjelovanja Republike Hrvatske u programima prekogranične,
transnacionalne i međuregionalne suradnje;
e) nadzor nad provedbom programa IPA i podnošenje izvješća Europskoj komisiji.
Stručne poslove za nacionalnog koordinatora programa IPA obavlja Središnji
državni ured za razvojnu strategiju i koordinaciju fondova Europske unije.
Vlada Republike Hrvatske imenuje nacionalnog koordinatora za program IPA
posebnom odlukom.

Članak 3.

Strateški koordinator zadužen je za usklađivanje sektorskih programa koji se
financiraju iz komponenti Regionalni razvoj i Razvoj ljudskih potencijala.
Vlada Republike Hrvatske imenuje strateškog koordinatora iz stavka 1. ovog
članka posebnom odlukom.

Članak 4.

Tijelo nadležno za financijsko upravljanje programom IPA zaduženo je za sljedeće
poslove:
a) podnošenje zahtjeva prema Europskoj komisiji i prihvat financijskih sredstava
iz programa IPA;
b) izdavanje ovlaštenja za prijenos financijskih sredstava tijelima nadležnim za
upravljanje i provedbu pojedine komponente programa IPA, ili prema krajnjem
korisniku;
c) financijsko izvještavanje o korištenju programa IPA Europskoj komisiji;
d) otvaranje i upravljanje bankovnim računima.
Tijelo nadležno za financijsko upravljanje programom IPA je Ministarstvo
financija, Nacionalni fond.
Tijelo nadležno za sveukupno financijsko upravljanje programom IPA djeluje pod
nadležnošću nacionalnog dužnosnika za ovjeravanje programa IPA.
Nacionalni dužnosnik za ovjeravanje programa IPA nadležan je za sveukupno
financijsko upravljanje programima Europske unije, a u sklopu programa IPA
posebno za sljedeće poslove:
a) učinkovit rad sustava upravljanja i kontrole;
b) pravovaljanost i ispravnost financijskih transakcija;
c) sastavljanje i podnošenje potvrđenih zahtjeva za plaćanjem Europskoj
komisiji;
d) ispravnost zahtjeva za plaćanjem koji se dostavljaju Europskoj komisiji;
e) prijenos sredstava prema tijelima nadležnim za upravljanje i provedbu
pojedinih komponenti programa IPA ili prema krajnjim korisnicima;
f) potvrđivanje dostupnosti i valjanosti sredstava za sufinanciranje programa i
projekata;
g) zaštitu financijskih interesa Europske unije, utvrđivanje i obavještavanje
Europske komisije o nepravilnostima;
h) financijske ispravke slijedom eventualno uočenih nepravilnosti;
i) dodjelu akreditacije tijelima nadležnim za upravljanje i provedbu pojedine
komponente programa IPA, nadzor nad ispunjavanjem uvjeta za akreditaciju i
povlačenje akreditacije u slučaju njihova neispunjavanja;
j) učinkovit rad sustava unutarnje financijske kontrole;
k) podnošenje izvješća o radu sustava upravljanja i kontrole Europskoj komisiji;
l) učinkovit rad sustava izvještavanja i pružanja informacija;
m) praćenje ispunjavanja preporuka iz revizorskih izvješća;
n) izvještavanje Europske komisije o bilo kakvim promjenama u sustavu
upravljanja i kontrole.
Vlada Republike Hrvatske imenuje nacionalnog dužnosnika za ovjeravanje programa
IPA posebnom odlukom.

Članak 5.

Dužnosnik nadležan za akreditaciju zadužen je za dodjelu, nadzor, opoziv ili
povlačenje akreditacije nacionalnog dužnosnika za ovjeravanje i Nacionalnog
fonda.
Vlada Republike Hrvatske imenuje dužnosnika nadležnog za akreditaciju iz stavka
1. ovog članka posebnom odlukom.

Članak 6.

Tijelo nadležno za reviziju programa IPA zaduženo je za sljedeće poslove:
a) pripremu i provedbu godišnjeg plana revizije radi provjere sustava
upravljanja i kontrole u sklopu programa IPA, te točnosti računovodstvenih
podataka vezanih uz korištenje programa;
b) izvještavanje dužnosnika nadležnog za akreditaciju, nacionalnog dužnosnika za
ovjeravanje programa IPA i Europske komisije o provedenoj reviziji u sklopu
programa IPA.
Tijelo nadležno za reviziju programa IPA je Ministarstvo financija, Samostalna
služba za reviziju IPA programa i ovjeravanje provedbe programa SAPARD.

Članak 7.

Poslove zaštite financijskih interesa Europske unije, utvrđivanja nepravilnosti
i obavještavanje nacionalnog dužnosnika za ovjeravanje o nepravilnostima,
obavlja Ministarstvo financija, Odjel za suzbijanje nepravilnosti i prijevara.
Odjel za suzbijanje nepravilnosti i prijevara zadužen je za:
a) koordinaciju zakonodavnih, upravnih i operativnih aktivnosti, s ciljem
zaštite financijskih interesa Europske unije, te s tim u vezi za neposrednu
suradnju s Europskim uredom za borbu protiv prijevara (u daljnjem tekstu: OLAF);
b) razmjenu informacija o nepravilnostima s OLAF-om;
c) sudjelovanje u neposrednim inspekcijama i istragama OLAF-ovih stručnjaka na
teritoriju Republike Hrvatske;
d) razvijanje programa stručnog usavršavanja zaposlenika tijela koja su
uključena u zaštitu financijskih interesa EU u suradnji s OLAF-om i pružanje
organizacijske potpore u njihovoj realizaciji;
e) upućivanje proračunskog nadzora u svrhu prikupljanja dokaza, utvrđenja
činjenica te pokretanja postupka sankcioniranja u tijelima uključenim u
upravljanje pretpristupnim sredstvima Europske zajednice;
f) izvješćivanje Državnog odvjetništva Republike Hrvatske, Službeničkog suda i
drugih nadležnih institucija o pokrenutim aktivnostima;
g) pokretanje odgovarajućih postupaka temeljem utemeljenih dojava prikupljenih
na elektroničkoj adresi posebno otvorenoj samo za prijave nepravilnosti,
h) razmjenjivanje informacija s drugim tijelima javne vlasti u slučaju sumnje na
nepravilnosti u korištenju pretpristupnih sredstava Europske zajednice te
podnošenje odgovarajućih prijava nadležnim tijelima Republike Hrvatske,
i) praćenje tijeka istražnih postupaka u vezi s protuzakonitim korištenjem
pretpristupnih sredstava Europske zajednice,
j) izvješćivanje Nacionalnog dužnosnika za ovjeravanje o poduzetim mjerama i
rezultatima postupaka koji su pokrenuti u svrhu sankcioniranja otkrivenih
nepravilnosti,
k) primanje, kontroliranje i objedinjavanje izvješća o nepravilnostima u
upravljanju i korištenju pretpristupnih sredstava Europske zajednice te njihovo
dostavljanje Nacionalnom dužnosniku za ovjeravanje,
l) vođenje središnjeg registra o utvrđenim nepravilnostima.
Sva tijela koja sudjeluju u upravljanju i provedbi programa IPA dužna su
surađivati s Odjelom za suzbijanje nepravilnosti i prijevara.
Ministar financija, na prijedlog nacionalnog dužnosnika za ovjeravanje donosi
naputak o nepravilnostima u skladu s međunarodno preuzetim obvezama.
Sva tijela koja sudjeluju u upravljanju i provedbi programa IPA, dužna su
postupati sukladno naputku iz stavka 4. ovoga članka.

Članak 8.

U svakom tijelu koje sudjeluje u upravljanju i provedbi programa IPA imenuje se
osoba za nepravilnosti.
Osoba za nepravilnosti dužna je postupati sukladno naputku iz članka 7. stavka
4. ove Uredbe.

Članak 9.

Tijela nadležna za upravljanje i provedbu pojedine komponente, prioriteta i/ili
mjere programa IPA zadužena su za sljedeće poslove:
a) pripremu godišnjih i višegodišnjih sektorskih programa;
b) nadzor nad provedbom sektorskih programa i vođenje sek­torskih nadzornih
odbora;
c) pripremu sektorskih izvješća o provedbi, te podnošenje izvješća nacionalnom
koordinatoru programa IPA i nacionalnom dužnosniku za ovjeravanje programa IPA;
d) osiguranje da su aktivnosti koje se financiraju odabrane i odobrene sukladno
kriterijima i mehanizmima relevantnim za program;
e) pohranu dokumentacije radi provođenja postupka revizije;
f) organizaciju natječajnog postupka, dodjelu i potpisivanje ugovora, izvršenje
plaćanja i eventualan povrat sredstava od krajnjih korisnika;
g) osiguranje da svi sudionici u upravljanju predmetnom komponentom programa IPA
održavaju poseban i prikladan računovodstveni sustav;
h) dostavu informacija o odobrenim troškovima i primijenjenim postupcima prema
Nacionalnom fondu i nacionalnom dužnosniku za ovjeravanje programa IPA;
i) uspostavu, održavanje i nadogradnju odgovarajućeg sustava izvještavanja i
informiranja;
j) pripremu provedbe projekata i tehničku provedbu;
k) potvrđivanje da su troškovi pristigli na naplatu učinjeni u skladu s
relevantnim pravilima, da je roba dostavljena i usluge izvršene sukladno
relevantnoj odluci, te da su zahtjevi za plaćanjem od strane korisnika valjani;
l) provođenje unutarnje financijske kontrole;
m) izvještavanje o nepravilnostima;
n) poštivanje zahtjeva Europske komisije vezanih uz informiranje o programu IPA.
Tijela nadležna za upravljanje i provedbu pojedine komponente, prioriteta i/ili
mjere programa IPA djeluju pod nadležnošću osoba ovlaštenih za upravljanje i
provedbu pojedine komponente programa IPA, koje Vlada Republike Hrvatske imenuje
posebnom odlukom.
Za svaku pojedinu komponentu, prioritet, odnosno mjeru programa IPA, tijela
zadužena za upravljanje i provedbu zaključit će operativni sporazum kojim će se
detaljno urediti međusobni odnosi tijela koja sudjeluju u pojedinoj komponenti,
prioritetu i/ili mjeri, te njihova pojedinačna zaduženja.

Članak 10.

Tijelo nadležno za upravljanje prvom komponentom programa IPA Pomoć u tranziciji
i jačanje institucija je Središnji državni ured za razvojnu strategiju i
koordinaciju fondova Europske unije, ustrojstvena jedinica zadužena za programe
Europske unije namijenjene jačanju institucionalne sposobnosti za pridruživanje,
a tijelo nadležno za provedbu je Središnja agencija za financiranje i ugovaranje
programa i projekata Europske unije.

Članak 11.

Tijelo nadležno za upravljanje drugom komponentom programa IPA Prekogranična
suradnja je Ministarstvo regionalnog razvoja, šumarstva i vodnoga gospodarstva,
ustrojstvena jedinica zadužena za integrirani regionalni razvoj, a tijelo
nadležno za provedbu je Središnja agencija za financiranje i ugovaranje programa
i projekata Europske unije.

Članak 12.

Tijelo nadležno za upravljanje i provedbu cjelokupne treće komponente programa
IPA Regionalni razvoj – promet je Ministarstvo mora, prometa i infrastrukture,
ustrojstvena jedinica zadužena za strateške infrastrukturne objekte.
U okviru komponente iz stavka 1., a za prioritet 1. Unaprjeđenje željezničkog
sustava u Hrvatskoj, tijelo nadležno za provedbu je trgovačko društvo HŽ
Infrastruktura d.o.o.
U okviru komponente iz stavka 1., a za prioritet 2. Unaprjeđenje sustava
unutarnje plovidbe u Hrvatskoj i prioritet 3. Tehnička pomoć, tijelo nadležno za
provedbu je Središnja agencija za financiranje i ugovaranje programa i projekata
Europske unije.

Članak 13.

Tijelo nadležno za upravljanje i provedbu cjelokupne treće komponente programa
IPA Regionalni razvoj – zaštita okoliša je Ministarstvo zaštite okoliša,
prostornog uređenja i graditeljstva, ustrojstvena jedinica zadužena za strateške
i integracijske procese u zaštiti okoliša.
Tijelo nadležno za upravljanje prioritetom 1. Razvoj infrastrukture za
gospodarenje otpadom radi uspostave cjelovitog sustava gospodarenja otpadom u
Hrvatskoj je Ministarstvo zaštite okoliša, prostornog uređenja i graditeljstva,
ustrojstvena jedinica zadužena za strateške i integracijske procese u zaštiti
okoliša, a tijelo nadležno za provedbu je Fond za zaštitu okoliša i energetsku
učinkovitost.
Tijelo nadležno za upravljanje prioritetom 2. Zaštita vodnih resursa Hrvatske
kroz poboljšanje sustava vodoopskrbe te integriranog sustava upravljanja
otpadnim vodama je Ministarstvo regionalnog razvoja, šumarstva i vodnoga
gospodarstva, ustrojstvena jedinica zadužena za međunarodne projekte unutar
Uprave vodne politike i međunarodnih projekata, a tijelo zaduženo za provedbu
jesu Hrvatske vode.
Tijelo nadležno za upravljanje prioritetom 3. Tehnička pomoć je Ministarstvo
zaštite okoliša, prostornog uređenja i graditeljstva, ustrojstvena jedinica
zadužena za strateške i integracijske procese u zaštiti okoliša, a tijelo
nadležno za provedbu je Središnja agencija za financiranje i ugovaranje programa
i projekata Europske unije.

Članak 14.

Tijelo nadležno za upravljanje i provedbu cjelokupne treće komponente programa
IPA Regionalni razvoj – regionalna konkurentnost je Ministarstvo gospodarstva,
rada i poduzetništva, ustrojstvena jedinica zadužena za pripremu i provedbu
programa i projekata Europske unije.
Tijelo nadležno za upravljanje prioritetom 1. Unaprjeđenje razvojnog potencijala
slabije razvijenih područja je Ministarstvo regionalnog razvoja, šumarstva i
vodnoga gospodarstva, ustrojstvena jedinica zadužena za integrirani regionalni
razvoj, a tijelo nadležno za provedbu je Središnja agencija za financiranje i
ugovaranje programa i projekata Europske unije.
U okviru prioriteta 2. Jačanje konkurentnosti hrvatskoga gospodarstva, tijelo
nadležno za upravljanje mjerom 2.1. Poboljšanje poslovne klime je Ministarstvo
gospodarstva, rada i poduzetništva, ustrojstvena jedinica zadužena za malo i
srednje poduzetništvo i ustrojstvena jedinica zadužena za poticanje ulaganja,
dok je tijelo nadležno za upravljanje mjerom 2.2. Transfer tehnologije i podrška
uslugama na novonastale tvrtke utemeljene na znanju, Ministarstvo znanosti,
obrazovanja i športa, ustrojstvena jedinica zadužena za znanost, a tijelo
nadležno za provedbu je Središnja agencija za financiranje i ugovaranje programa
i projekata Europske unije.
Tijelo nadležno za upravljanje prioritetom 3. Tehnička pomoć je Ministarstvo
gospodarstva, rada i poduzetništva, ustrojstvena jedinica zadužena za pripremu i
provedbu programa i projekata Europske unije, a tijelo nadležno za provedbu je
Središnja agencija za financiranje i ugovaranje programa i projekata Europske
unije.

Članak 15.

Tijelo nadležno za upravljanje i provedbu cjelokupne četvrte komponente programa
IPA Razvoj ljudskih potencijala je Ministarstvo gospodarstva, rada i
poduzetništva, ustrojstvena jedinica zadužena za pripremu i provedbu programa i
projekata Europske unije na području rada i tržišta rada.
Tijelo nadležno za upravljanje prioritetom 1. Poboljšanje pristupa zapošljavanju
i održivo uključivanje u tržište rada je Ministarstvo gospodarstva, rada i
poduzetništva, ustrojstvena jedinica zadužena za za pripremu i provedbu programa
i projekata Europske unije na području rada i tržišta rada, a tijelo nadležno za
provedbu je Hrvatski zavod za zapošljavanje, ustrojstvena jedinica zadužena za
financiranje i ugovaranje projekata Europske unije.
U okviru prioriteta 2. Jačanje socijalnog uključivanja osoba kojima je otežan
pristup tržištu rada, tijelo nadležno za upravljanje mjerom 2.1. Potpora
skupinama koje se nalaze u nepovoljnom položaju u pristupu zapošljavanju je
Ministarstvo zdravstva i socijalne skrbi, ustrojstvena jedinica zadužena za
poslove socijalne skrbi, a tijelo nadležno za provedbu je Hrvatski zavod za
zapošljavanje, ustrojstvena jedinica zadužena za financiranje i ugovaranje
projekata Europske unije.
U okviru prioriteta 2. Jačanje socijalnog uključivanja osoba kojima je otežan
pristup tržištu rada, tijelo nadležno za upravljanje mjerom 2.2. Potpora
skupinama koje se nalaze u nepovoljnom položaju u pristupu obrazovanju je
Ministarstvo znanosti, obrazovanja i športa, ustrojstvena jedinica zadužena za
srednje obrazovanje, a tijelo nadležno za provedbu je Agencija za strukovno
obrazovanje, ustrojstvena jedinica zadužena za financiranje i ugovaranje
programa IPA.
Tijelo nadležno za upravljanje prioritetom 3. Unaprjeđivanje ljudskog kapitala i
zapošljivosti je Ministarstvo znanosti, obrazovanja i športa, ustrojstvena
jedinica zadužena za srednje obrazovanje, a tijelo nadležno za provedbu je
Agencija za strukovno obrazovanje, ustrojstvena jedinica zadužena za
financiranje i ugovaranje programa IPA.
Tijelo nadležno za upravljanje prioritetom 4. Tehnička pomoć je Ministarstvo
gospodarstva, rada i poduzetništva, ustrojstvena jedinica zadužena za pripremu i
provedbu programa i projekata Europske unije na području rada i tržišta rada, a
tijelo nadležno za provedbu je Hrvatski zavod za zapošljavanje, ustrojstvena
jedinica zadužena za financiranje i ugovaranje projekata Europske unije.

Članak 16.

Tijelo nadležno za upravljanje petom komponentom programa IPA Ruralni razvoj je
Ministarstvo poljoprivrede, ribarstva i ruralnog razvoja, ustrojstvena jedinica
zadužena za ruralni razvoj, a tijelo nadležno za provedbu je Ministarstvo
poljoprivrede, ribarstva i ruralnog razvoja, ustrojstvena jedinica zadužena za
tržišnu i strukturnu potporu u poljoprivredi.

Članak 17.

Danom stupanja na snagu ove Uredbe prestaje važiti Uredba o opsegu i sadržaju
odgovornosti te ovlastima tijela nadležnih za upravljanje instrumentom
pretpristupne pomoći (»Narodne novine,« br. 18/2007 i 82/2007).

Članak 18.

Ova Uredba stupa na snagu danom objave u »Narodnim novinama«.

Klasa: 400-01/05-02/01
Urbroj: 5030105-08-5
Zagreb, 19. ožujka 2008.

Predsjednik
**dr. sc. Ivo Sanader, v. r.**

Uredba, NN 34/2008-1116
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)